**С Т А Н О В И Щ Е**

за д-р Владимир Георгиев Станев, кандидат в конкурса за доцент по направление 2.2. История и археология (Нова българска история (1878 - 1944) – Въоръжената съпротива в България 1941 - 1944), обявен в ДВ, бр. 96 от 19.11.2021 г.

от доц. д-р Валери Колев

Единственият кандидат в конкурса д-р Владимир Станев завършва специалност история в ИФ на СУ „Св. Климент Охридски“ с отличен семестриален и от държавните изпити успех и с оформен траен интерес към българската следосвобожденска история. Под научното ръководство на проф. д.и.н. Величко Георгиев той успешно защитава своя докторат и след конкурс е назначен за асистент по Нова българска история като преди това в продължение на години е хоноруван асистент по същата дисциплина и по българска историография. Последователно той преминава през всички нива на асистентската кариера като успоредно с упражненията води и задължителен специализиран курс по външна политика на България в специализацията по Нова и Съвременна българска история, а и задължителен курс в Магистърската програма „Модерна България: държава и общество в края на XIX – началото на XX век“. Твърде бързо той се превръща в един от предпочитаните преподаватели сред студентите от бакалавърските и магистърски програми на ИФ и уважаван колега сред преподавателския състав. Междувременно той е редовен проверител и рецензент в държавните изпити в съответните специалности, специализации и магистратури.

В конкурса за доцент Владимир Станев се явява със сериозна научна продукция – 2 самостоятелни монографии, 2 участия в книги, 9 статии в научни списания, 1 студия в поредица, 7 студии в сборници, 4 учебни помагала, 11 статии в сборници, 3 студии в научни списания. Към по-широката му научна дейност се числят още научното ръководство на дипломанти (1), съставителството на два сборника, 4 участия в редколегии (4). Своите научни тези той е представял на 14 научни конференции, участвал е и в 13 научни проекта. Активно е ангажиран и в живота на Историческия факултет, участва в комисии, подготовки на матури по история, организиране на научни мероприятия, извънаудиторни занимания със студенти (практики, стажове) и др.

Тематиката в изследванията на кандидата Станев е разнообразна, като едновременно с това не напуска пределите на новата българска история, което го изгражда като последователен и утвърден специалист по проблемите на Княжество/Царство България. Научните му интереси са фокусирани в няколко тематични кръга в историческия период, в който той се развива професионално.

Сред цялата научна продукция на д-р Станев най-силно впечатление прави монографията му „ШУМЪТ ОТ ДЕБРИ И БАЛКАНИ. ПАРТИЗАНИТЕ В БЪЛГАРИЯ (1941 – 1944). София: Университетско издателство „Св. Климент Охридски“, 2022. Това е значителен труд, представляващ цялостно изследване на партизанското движение в България в периода 1941-1944 г. С него той запълва дългогодишна празнина в българската историография. Отделни фрагментарни изследвания, посветени на тази тема съществуват отдавна, но подобен задълбочен и цялостен труд досега липсва. Прави впечатление не само огромният обем на монографията, но и дълбокото навлизане в детайла и стремежа за изчерпателност в най-голяма пълнота. Привлечени са всички достъпни извори, издирени са всякакви сведения и податки за партизаните и тяхната дейност, разгледани са всякакви мнения, сведения, мемоарни свидетелства. Авторът разказва, проследява, анализира, извежда изводи. Основната му теза е, че преминаването на БРП (к) към курс на въоръжена борба, инспирирано от Москва, среща сериозни трудности в реализацията си; че през 1941 - 1942 година партизанските групи са малобройни и дори не отговарят на класическото определение за партизански действия; че ръководството на партизанското движение в много случаи приема желаното за действително и често прилага механично чужд опит. Намирам обаче за непрецизно становището на автора, че превратът на 9 септември 1944 г. е осъществен поради навлизането на червената армия в страната, тъй като съветските войски изрично изчакват преврата да бъде осъществен вътре в страната и едва тогава минават българската граница. На практика пряко ангажиране на червената армия с установяването на властта на Отечествения фронт е по-скоро изключение, отколкото правило,без разбира се, да подценяваме ролята й като цяло.

Интересни, аргументирани и оригинални са изводите на автора за създаването и налагането след 1944 г. на митология около партизанското движение и съответно за дегероизирането им след 1989 г., като на практика всеки режим опитва да използва партизаните за свои цели.

В пряка връзка с тематиката на този труд са и няколко статии и студии на д-р Станев в различни научни списания, като те засягат полицията и партизанското движение, армията и партизанското движение, държавата и партизанското движение, Георги Димитров и въоръжената борба в България 1941-1944 г., легендата за майор Франк Томпсън, партизаните и социалният асансьор и др. В тези свои публикации авторът отдава внимание на различни аспекти на взаимодействието на партизанското движение с държавните институции, с които те се борят, въздействието на външния фактор и др.

Внимание заслужава и другата монография на д-р Станев – „Междусъюзническият военен контрол в България 1920 - 1927 г.“ Тя изследва идеята за военни ограничения и контрол, наложени на победена България след Първата световна война, в контекста на работата на Парижката мирна конференция. Авторът разглежда изпратените от победителите колективни контролни органи, които престояват в България през 1920 - 1927 година, начина на действие на тези съглашенски комисии, техния състав, вътрешните им конфликти. Монографията разкрива и отношението на българските управляващи към изпълнението на военните клаузи и пасивната, но твърда съпротива срещу тях.

Други аспекти на разнообразната тематика, която д-р Станев разработва включват въстанията от 1903 и 1923 г.; революционната и най-вече извънреволюционната дейност на ВМРО, както и отношенията й с деветнадесетомайците; някои аспекти на Търновската конституция; личността и управлението на проф. Александър Цанков; вакъфите в България в първите години след Освобождението; Балканите в края на 19 в. и първите десетилетия на 20 век и др. Интересни са също изследванията на автора върху председателите на Висшия адвокатски съвет през 1925 - 1944 г., както и ролята на адвокатите за спасението на българските евреи по време на Втората световна война. Важен въпрос е разгледан и в студията на д-р Станев за държавната политика към културното наследство в България от 1878 до 1989 г., за нейната нормативна база, институции и реализация. Във всяка една от посочените проблематики авторът демонстрира задълбочени познания, систематичност, професионален подход, умения за анализ и синтез, извеждане на аргументирани изводи и заключения.

Преподавателските и научните качества на д-р Станев са ясно изразени и доказани с неговата продукция и репутацията сред колегията. Те обаче трябва да бъдат допълнени с констатация за неговите високи личностни качества за работа в колектив, готовността му да поеме допълнителни ангажименти и мекият му и готов на компромиси характер. За близо 30 години в Университета – от студент и докторант, а след това израствайки по всички стъпала като изследовател и преподавател, д-р Владимир Станев си е спечелил уважението на студентите и на колегите си с лоялността си към катедрата по българска история, към Историческия факултет и към Софийския Университет, с всеотдайната си работа и доброта, той доказва себе си и като стойностен човек.

В заключение трябва да заявя, че кандидатът напълно отговаря на обичайните национални наукометрични изисквания, няма данни за плагиатство в неговите трудове и всички необходими критерии за неговото израстване в доцент са налице. С дълбока убеденост давам своята най-висока и положителна оценка и подкрепям д-р Владимир Станев в конкурса за доцент по Нова българска история.

София 23 февруари 2022 г. доц. д-р Валери Колев